  Анжелика Тихонова корреспондент 15-тӥ пӧсьтолэзе Ижкарысь «Арт-резиденциын» удмурт кылэз дышетонъя «АР кыл» лагерь ужаны кутскоз. Со сярысь Удмуртиысь Калыкъёслэн эшъяськон юртсылэн пресс-службаез ивортэ. Ӵектосэз кылдытӥсьёс верамъя, кыл сярысь тодонлыкез капчиен сётыны тыршозы. Ӝытъёсы кык час ӵоже удмурт кылэз дышетон сяна, творчествоя пумиськонъёс, лекциос, мастер-классъёс чакламын. Мон малпасько, со удмуртъёс сярысь номыр тодӥсьтэм, но тунсыкъяськись муртъёс понна тужгес шонер луоз. Ми соослы кылэн тодматскыны, солэн инъетэныз ке но, удмурт лулчеберет бордын тыршисьёсын пумиськыны луонлык сётом Дарали Лели, ӵектосэз кылдытӥсь, «Арт-резиденциысь» йӧскалык ӧрлэн кураторезДышетскон вискын тунсыко возьматонъёс, удмурт кылын концертъёс радъяны малпало. Озьы ик курсъёсы ветлӥсьёсын удмурт дэрем вурыны, кузятэмен вож турын-куарен пельнянь кутыны, йӧскалык ӝӧквыл шудонъёсын шудыны чаклало. Творчествоя пумиськонъёсы тодмо удмурт азьветлӥсьёс вуылозы. Курсъёсты кылзӥсьёсын вераськыны Франциысь финн-угор кылосбуръя тодосчиез Ева Тулузэз ӧтьыны малпало. Со сяна «АР кыл» лагере егит удмурт гожъясьёс но блогеръёс вуылозы. Соос пӧлын нылпиосты кыллы дышетонъя аслэсьтыз амалзэ малпам Лариса Широбокова. Ватсалом, Ар кутсконысен «Арт-резиденциын» удмуртлыкен герӟаськем кӧня ке ужрадъёс ортчизы ини. «Юмок» театр студия ужзэ мытӥз, йӧслык кино возьматонъёс, адӟытонъёс но концертъёс ортчизы. Радъясьёслэн малпамзыя,  удмурт кылэн вань мылкыд карисьёсты тодматон курсъёс со ужрадъёслы умой йылпумъян луозы.  Вераны кулэ, пӧсьтолэзез Удмуртиын удмурт кылэз дышетонъя толэзен ниманы луэ. 10-тӥ пӧсьтолэзе Удмурт кун университетын кунгож сьӧрысь егитъёс понна гужем школа ужаны кутскоз. 15-тӥ пӧсьтолэзе ик Кез ёросын «Яратоно удмурт кыл» фестиваль усьтӥськоз.  Тегъёс: Дышетон Ижкар Удмуртия удмуртъёс удмурткыл  